Iktatószám: HIV/.8383-1/2023.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. március 30-ai rendes nyilvános ülésére**

**Tárgy:** Beszámoló a 2022. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Bertalanné dr. Gallé Vera hatósági osztályvezető

Pángerné Toplak Éva idegenforgalmi adóügyintéző

Németh Hajnalka iparűzési adó ügyintéző

Strausz Nikolett hatósági ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve minden évben tájékoztatjuk a Tisztelt Képviselő-testületet az előző évi adóztatási tevékenységről és az adóhatóság munkájáról.

Az adóztatás keretét az Alaptörvény, illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg. Az önkormányzat a vállalkozások és magánszemélyek teherviselő képességét mérlegelve, az adó mértékét a helyi sajátosságokhoz az önkormányzat gazdálkodási követelményeihez és az adóalanyok teherviselő képességéhez viszonyítva állapítja meg.

A helyi adókról szóló a 4/2010. (II.10.) Ör. (a továbbiakban: Ör.) rendeletet alkotta a Képviselő-testület, amely három fő adóra épül.

* helyi iparűzési adó,
* idegenforgalmi adó,
* építményadó (hasznos alapterület alapú).

Hévíz Város Önkormányzatának feladatellátását a saját bevételek – a helyi adókból származó bevételek – az állami támogatások biztosították. Az önkormányzati adóhatóság által beszedett központi adók és bírságok eltérő mértékben a költségvetési törvényben megállapított arányban illetik meg az önkormányzatot (2020. évtől már az adóbevételinknek nem része az átengedett gépjárműadó).

**2022. évben a koronavírus járvány mellett az Ukrajnában zajló háborús események is jelentős hatással voltak az önkormányzat adóbevételeire.**

**2022. évben a veszélyhelyzet miatt speciális szabályok is életben maradtak.** A 2021. évi XCIX. törvény és a koronavírus világjárvány nemzetgazdaságot érintő hatása enyhítése érdekében szükséges helyi adó intézkedésről szóló 535/2020. (XII.1.) Korm. rendelet módosításáról szóló 641/2021. (XI. 25.) Korm. rendelet alapján:

* a **2022. évben** végződő adóévben a helyi adó és a települési adó mértéke nem lehetett magasabb, mint az ugyanazon helyi adónak, települési adónak a 2020. december 2. napján hatályos és alkalmazandó önkormányzati adórendeletben megállapított adómértéke;
* az önkormányzatnak a 2020. december 2. napján hatályos adórendelete szerinti adómentességet, adókedvezményt a **2022. évben** végződő adóévben is biztosítania kellett,
* a települési önkormányzat a 2022. évre új helyi adót, új települési adót nem volt jogosult bevezetni.

Fentiek alapján a korábban bevezetett adómoratórium 2022. évre vonatkozóan is fennállt. A képviselő-testület először 2022. év végén dönthetett adóemelésről, módosításról 2023. január 1-ei hatálybalépéssel.

1. **Adóbevételek alakulása 2022. évben**

**Az önkormányzat adószámláira 2022. december 31. napjáig ténylegesen 1 140 809 263 forint folyt be saját bevételként, ugyanez az adat 2021. évben 649 698 142 forint volt.** 2021. évhez képest **491 111 121 forint adótöbblet** mutatható ki.

A **kieső iparűzési bevételeket** a Kormány a 25 ezer fő alatti kistelepülések esetén kompenzálta, Hévíz sajátosságait vizsgálva a vállalkozó kör közel 95 %-a megfelelt a kedvezményezett feltéteknek.

Két részletben kaptuk meg az állami támogatást a helyi iparűzési adó esetében:

* 2022.06.24-én:   52 842 840 Ft-ot,
* 2022.10.10-én:   52 842 840 Ft-ot,

**Mindösszesen: 105 685 680 Ft-ot.**

Ugyanakkor a 2021. évi hipa bevallások alapján **visszafizetésre került** 2022.11.28-án a 2021. évben kapott állami támogatásból **57 409 865** **Ft.**

Az állami támogatás összevont egyenlege a helyi iparűzési adó esetében **2022. évben így** **48 275 815** **Ft-ot mutatott**.

|  |  |  |  |  |
| --- | --- | --- | --- | --- |
| **Adóbevételek (2022)** | **Eredeti előirányzat** | **Módosított előirányzat** | **Teljesült 2022.12.31.** | **Teljesülés %-a** |
| Építményadó | 274 000 000 | 224 000 000 | 271 104 028 | 121,03 % |
| Idegenforgalmi adó | 440 000 000 | 485 000 000 | 498 991 005 | 102,88 % |
| Iparűzési adó | 335 909 000 | 283 066 000 | 367 772 111 | 129,92 % |
| Késedelmi pótlék | 14 500 000 | 14 500 000 | 2 813 443 | 20,29 % |
| Bírság | 128 676 |
| Helyi adóbevételek összesen | 1 064 409 000 | 1 006 566 000 | 1 140 809 263 | 113,34 % |
| Átengedett (gépjárműadó) adók összesen | - | - | 0 | - |
| **Önkormányzati adóbevételek összesen** | **1 064 409 000** | **1 006 566 000** | **1 140 809 263** | **113,34%** |
| **Iparűzési adó utáni állami támogatás** |  |  | **48 275 815** |  |

Hévíz Város Önkormányzat működési bevételeinek 54,54 %-át a közhatalmi bevételek biztosítják, ezen belül a helyi adók 99,74 %-ot (építményadó, idegenforgalmi adó, iparűzési adó); bírságok, pótlékok és egyéb sajátos bevételek 0,26 %-ot tesznek ki.

**Az adóbevételeink az elmúlt 4 évben az alábbiak szerint alakultak:**

|  |  |  |  |  |
| --- | --- | --- | --- | --- |
| Önkormányzati  adóbevételek | **2019.** | **2020.** | **2021.** | **2022.** |
| építményadó | 233 756 800 | 233 684 543 | 256 746 620 | 271 104 028 |
| idegenforgalmi adó | 633 972 446 | 130 401 790 | 268 122 509 | 498 991 005 |
| iparűzési adó | 528 642 912 | 457 356 951 | 121 485 834 | 367 772 111 |
| gépjárműadó  (önk. maradó) | 18 866 751 | 0 | 0 | 0 |
| pótlék | 1 595 298 | 3 746 896 | 2 291 377 | 2 813 443 |
| bírság | 607 680 | 2 846 858 | 1 048 202 | 128 676 |
| **összesen:** | **1 417 441 887** | **828 037 038** | **649 698 142** | **1 140 809 263** |

Az önkormányzatnál maradó adóbevételek beérkezésének zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le.

1. **Adóigazgatási feladatok**

A feladat végrehajtása (építményadó, helyi iparűzési adó, idegenforgalmi adó ügyek, adókötelezettség ellenőrzése, az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá adóigazolás kiadása, önkormányzati adóhatóság adószámláinak kezelése) a Hatósági Osztály szervezeti rendszerében történik. 2022. évben 3 fő teljes munkakörben, illetve 1 fő osztott munkakörben látta el az adóigazgatási feladatokat, az idegenforgalmi adóellenőrzésben az elmúlt évben 1 fő, határozott időre alkalmazott idegenforgalmi adóellenőr, illetve az osztály dolgozói vettek részt, kiemelten figyelve a jogszerűség, hatékonyság és célszerűség biztosítására.

Ügyszámok: 2022. évben adóigazgatási ügyekben 14 431 főszámos ügy (alszám: 19 452 db), (határozat, végzés, adószámla, felhívás stb.) került elintézésre, a polgármesteri hivatal összes ügyirat forgalmának (17 925 db ügyirat) több, mint 80 %-át adóügyek jelentették. Az ügyszámok 2 244 főszámmal növekedtek előző évhez képest.

Az adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóhatósági munka egyes kiemelt fázisaiban érdemi változás korábbi évekhez képest nem történt.

Az adónyilvántartás vezetése az állam által biztosított központi számítástechnikai hálózaton keresztül - ASP (Application Service Provider alkalmazás-szolgáltató) alkalmazásával - történik. Az Elektronikus Önkormányzati Portál az önkormányzati ASP rendszerben az elektronikus önkormányzati ügyintézés helyszíne, az adózók ezen keresztül intézhetik ügyeiket a nap 24 órájában. Az igénybe vehető elektronikus ügyintézési szolgáltatások az alábbiak: adóegyenleg lekérdezés, ügyindítás, bevallás lekérdezés, adók, díjak, illetékek befizetése az EFER szolgáltatás használatával, fizetéstörténet.

* 1. **Építményadó**

Építményadó esetében **az adó mértéke** nem változott2022. évre az a 2016. január 1. napjától: szállásépület, szálláshely - ide nem értve az egyéb szálláshelyet - esetén **1.000** **forint/m2/év.** Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - **800 forint/m2/év**. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén **600 forint/m2/év.**

**Építményadó hatálya alá tartozó adózók száma az alábbiak szerint alakult:**

2022. évi zárás alapján a **ténylegesen fizető adózók** száma duplázódás nélkül 2022.12.31. állapot szerint **2 901 adózó.**

**Az építményadó kivetések fajtánként az alábbiak szerint oszlanak meg:**

|  |  |  |  |  |  |
| --- | --- | --- | --- | --- | --- |
| Lakás darabszám | Üdülő darabszám | Kereskedelmi egység darabszám | Szállásépület darabszám | Egyéb nem lakás céljára szolgáló épület darabszám | Összesen: |
| **4 856** | **122** | **540** | **44** | **1790** | **7 352** |

A hatályos 4/2010. (II.10.) önkormányzati rendelet (a továbbiakban: Ör.) 5. § (1) bekezdése 100 % adókedvezményt biztosít a magánszemély tulajdonosoknak, illetve a helyi adókról szóló 1990. évi C. törvény (továbbiakban: Htv.) szerint az ingatlanra bejegyzett vagyoni értékű jog jogosultjainak tulajdonuk arányában a lakás céljára szolgáló ingatlanuk, és a lakáshoz tartozó rendeltetésszerűen használt gépjárműtároló után.

|  |  |  |  |
| --- | --- | --- | --- |
| **2022. évi adatok** | **Terület szerinti adózás esetén** | | |
|  | Adótárgyak  A. | Terület  B. | Adómegállapítás  C. |
| Megnevezés | száma (db) | (m2) | (Ft) |
| **Lakás és lakóépület (**összesen) | 4 856 | 361 121 | 216 672 445 |
| - ebből 100%-os kedvezményt érvényesítő | 2 454 | 231 798 | 139 078 890 |
| **Üdülő épület (**összesen) | 122 | 7 038 | 4 233 091 |
| - ebből 100%-os kedvezményt érvényesítő | 9 | 1 012 | 607 200 |
| **Egyéb nem lakás, üdülő céljára szolgáló építmény** (tipikusan garázs) – (összesen) | 1790 | 38 957 | 23 392 266 |
| - ebből 100%-os kedvezményt érvényesítő | 891 | 29 318 | 10 195 611 |
| **Összes építményadó adótárgy és bevétel (C):** | **6 768** | **407 116** | **244 297 802** |
| - ebből kedvezményezett | 3 354 db | 262 128 | 153 507 692 |
| - ebből kedvezményezett %-ban | **49,55%** | **64,38%** | **62,83%** |

2022. évben egy átfogó felülvizsgálati, ellenőrzési munka indult el az építményadó bevallási/fizetési kötelezettségek teljesítése tárgyában, melyről részletesen a 6.1 pontban adunk tájékoztatást.

* 1. **Helyi iparűzési adó**

Hévíz illetékességi területén jelenleg a Htv. által megengedett maximális 2 %-os iparűzési adómérték van bevezetve.

Helyi iparűzési adóban két önkormányzati rendelet által engedélyezett kedvezményezetti kör létezik:

* az a vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult,
* adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

**Helyi iparűzési adót/adóelőleget érintő speciális szabályok**

Az utóbbi években több fontos változás történt a helyi adóztatásban, melyek elsősorban az adózók érdekeit szolgálták.

A 4 milliárd forint nettó árbevételt vagy mérlegfőösszeget meg nem haladó mikro-, kis- és középvállalkozások esetében a helyi iparűzési adó mértéke - a 2021. évvel azonos módon – a 2022. évben sem lehet 1 százaléknál magasabb, illetve ezen adózók 2022-ben is jogosultak arra, hogy az egyes esedékességi időpontokban csak a helyi iparűzési adóelőlegük 50 %-át fizessék meg. A Htv. előírása alapján az önkormányzati adóhatóság automatikusan, az előleg-mérséklésről 2021. évben már megtett nyilatkozatok, illetve 2022. február 25-ig benyújtott nyilatkozatok alapján csökkentette a 2022. szeptember 15-ig esedékes adóelőleg-kötelezettség összegét.

Az említett nyilatkozat 2021. januárjától kizárólag az állami adó-és vámhatóságon keresztül, elektronikus úton volt benyújtható. A nyilatkozat alapján a meg nem fizetendő előleg-részlet összegével az önkormányzati adóhatóság a vállalkozó iparűzési adóelőleg kötelezettsége összegét hivatalból, határozathozatal nélkül csökkentette.

**2021. évben hivatalunkhoz 776 db, 2022. évben 168 db nyilatkozat került benyújtásra, feldolgozásra.**

Az iparűzési adó alapja és annak éves adója hektikusan változó, előre nehezen kiszámítható, mivel a gazdasági és inflációs hatásoknak leginkább kitett adónem.

Az iparűzési adó és adóelőleg fizetés szabályai alapján egy „rosszabb” gazdasági év duplán jelent bevételkiesést a költségvetésnek. Amennyiben a befizetett iparűzési adóelőleg meghaladja a ténylegesen fizetendő iparűzési adó összegét, abban az esetben túlfizetés keletkezik az adózónál, amelynek hatásaként kevesebb lesz az előírt szeptemberi adóelőleg is. A többlet befizetés összege visszaigényelhető, vagy később esedékes adótartozásra kerül beszámításra.

További változás volt, hogy a kisadózó vállalkozók tétételes adójáról szóló 2022. évi XIII. törvény (Kata tv.) 16-18 §-ai 2022. szeptember 1-jei hatállyal több ponton is módosították a Htv-t. A változások lényege, hogy a kisadózó vállalkozások tételes adójáról és a kisvállalati adóról szóló 2012. évi CXLVII. törvény szerinti kisadózó vállalkozások tételes adója, **a „régi KATA”, mint adózási mód 2022. augusztus 31-ével – a törvény erejénél fogva – megszűnt**. A Htv. 39/B. §-ában szabályozott, egyszerűsített, tételes iparűzési adómegállapítás lehetősége csak a Kata tv. („új KATA”) hatálya alá tartozókra 2022. szeptember 1-jétől vehető igénybe. A tételes hipa szerinti adózási mód bejelentésére 2022. október 15-ig volt lehetősége az adózónak.

A „régi KATA” törvény szerinti egyszerűsített adózási lehetőséggel **244 adózó élt**, míg 2022. szeptember 1-től ez a szám az „új KATA” törvény miatt **109 főre csökkent.**

Az iparűzési adófizetés sajátossága, hogy az adózók éves bevallás során számolnak el az előző évben március 15. és szeptember 15., befizetett előleggel szemben. Az előző évről szóló bevallást a következő év május 31. napjáig kell benyújtani és a befizetett adóelőleg és a tényleges adó különbözetét megfizetni.

Az adózói nyilvántartásban **1 332 cég és 1 029 egyéni vállalkozó szerepel.** A 2021. évről beérkezett bevallások száma **1 009 db**, hiányzó bevallások száma **66 db**. Az adózói törzsben azok az adózók is szerepelnek, amelyek már megszűntek, felszámolás vagy kényszertörlés alatt vannak, és akiket nem terhel bevallási kötelezettség. (KATA adózók)

Továbbra is működik, hogy az állami adóhatósághoz közvetlenül bejelentkező adóköteles tevékenységet végző adózó bejelentéseinek és változás-bejelentéseinek adatait továbbítja az adózó székhelye szerinti önkormányzat irányába. 2022. január 1-jétől december 31-ig **2 586 darab adatváltozást küldött át a NAV**. Ezen bejelentések nagy része iparűzési adó tekintetében jelentős átvezetési munkát jelent az adatbázisban.

* 1. **Idegenforgalmi adó**

A Htv. értelmében idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt. Az adó mértéke Hévízen 2020. év január 1-től 2022. december 31-ig **530 Ft/fő/vendégéjszaka** volt**.**

2020. április 26-tól december 31-ig a vendégeknek nem kellett idegenforgalmi adót fizetniük, az általuk eltöltött vendégéjszakák után állami támogatást kaptunk. 2021. év első félévében sem kellett idegenforgalmi adót fizetni, viszont ezt az időszakot az állam nem kompenzálta.

**A táblázatok 2022. évre vonatkozóan a támogatásokat és a befizetéseket együttesen tartalmazzák.** *(A táblázat jól mutatja a járvány miatti visszaesést.)*

|  |
| --- |
| **Befizetett és bevallott idegenforgalmi adó havi megoszlása támogatással** |
| **2018-2022. években**  Idegenforgalmi adó bevétel (ezer Ft) |



A koronavírus járvány óta a belföldi vendégek voltak többségben. 2022. évben emelkedett kissé a külföldi vendégek száma, a járvány előtti mennyiséget azonban még nem közelítette meg. **2022-ben közel 500 millió Ft (499 596 ezer Ft) idegenforgalmi adóból származó bevételt értünk el**, ami a 2021. évi bevételhez képest 184 %-os növekedés. A befizetések alapján **2022-ben 942 633 vendégéjszakát realizálhatott a város.**

**Befizetések és bevallások alapján számított vendégéjszakák 2018-2022.**

|  |  |  |  |  |
| --- | --- | --- | --- | --- |
| 2018 | 2019 | 2020 | 2021 | 2022 |
| 1 222 738 | 1 233 055 | 597 711 | 512 109 | 942 633 |

Az adónem kintlévősége (emelkedett) 2022. december 31. napján 5 371 ezer Ft volt, az előző évhez képest 1 655 ezer Ft-tal emelkedett. A koronavírus járvány és az orosz-ukrán háború okozta gazdasági helyzetre való tekintettel inkasszót nem alkalmaztunk. Megközelítőleg 4 600 idegenforgalmi adóval kapcsolatos irat került feldolgozásra.

Az elektronikus ügyintézés továbbra is jól működik, így az ügyfelek számára nagyobb időbeni és térbeni rugalmasságot jelent.

A beszedett idegenforgalmi adó után 2020. évtől normatív támogatást (üdülőhelyi állami támogatás) már nem igényelhettünk.

* 1. **Helyi jövedéki adó**

A helyi jövedéki adó átengedett központi adó, ugyanakkor 2016. január 1. napjától a  
magánfőzőknek un. párlat adójegyeket kell beszerezniük a vámhatóságtól, így  
önkormányzatunk nem részesül adóbevételből ezen adónem után.

A jövedéki adóról szóló 2016. évi LXVIII. törvény 5. §. (2) bekezdése alapján a magánfőző desztilláló- berendezésének bejelentésével kapcsolatban és a magánfőzés szabályai betartásának ellenőrzésével kapcsolatban az önkormányzati adóhatóság jár el.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából a 27/2004. (XII.25.) KvVM rendelet alapján fokozottan érzékeny vízminőségi területen lévő településnek számít, ami a legmagasabb besorolást, háromszoros szorzót jelent, így a díj településünkön 3 600 Ft/m3. Városunk nagymértékben csatornázott, ezért ebből a díjból számottevő bevétel nem származik. 2022. évben bevallás nem történt.

* 1. **Adók módjára behajtandó köztartozások**

Az adók módjára behajtandó köztartozások esetében az önkormányzati adóhatóság nem a saját ügyében jár el, hanem más szerv, hatóság (kimutató szerv) által megállapított fizetési kötelezettséget érvényesít, amikor a kimutató szerv részére nem teljesíti fizetési kötelezettségét. A tartozások végrehajtása minden esetben hivatalból indul. Először fizetési felhívás kiküldésére kerül sor, majd nem teljesítés esetén végrehajtás foganatosítása következik. Az önkormányzati adóhatóság a tartozás beszedéséig, illetve az elévülési határidőig végzi a végrehajtást. A tavalyi évben hozzánk 7 esetben érkezett megkeresés. A végrehajtás foganatosításáért minden esetben 5.000,- Ft költségátalány kerül felszámításra.

1. **Adó-és értékbizonyítványok kiállítása**

Az adó- és értékbizonyítvány kiállítására jellemzően bírósági végrehajtási, hagyatéki, gyámhatósági, vagyoni helyzet, természetes személyek adósságrendezési, adásvételi eljáráshoz, továbbá lakáscélú állami támogatás, illetve szociális ellátás igényléséhez kapcsolódóan kerül sor. A jegyző - az adott jogszabályi előírástól függően - az ügyfél kérelmére vagy hatóság megkeresésére állítja ki az adó- és értékbizonyítványt.

Adó- és értékbizonyítványt akkor lehet kiállítani, ha felhasználását jogszabály kötelezővé teszi, vagy szükségességét az ügyfél valószínűsíti. Tartalmát az ellenkező bizonyításáig mindenki köteles elfogadni.

A hagyatéki eljárásról szóló 2010. évi XXXVIII. törvény 26. § (1a) rendelkezése alapján 2020. február 1. napjától Kizárólag hagyatéki eljárással összefüggésben kiállított adó- és értékbizonyítvánnyal összefüggésben az öröklésben érdekeltek fellebbezéssel élhetnek.

Az ingatlanpiac tényadataihoz továbbra is a becsült érték táblázathoz a NAV Illetékhivatala szolgáltat alapot. Az ingatlan reális értékének megállapításához állapotfelmérés, helyszíni szemle is szükséges, amelyre a tulajdonossal történő előzetes egyeztetéssel kerül sor. A helyszíni szemlével kapcsolatos eljárás jelentős többletmunkát jelent az adóügyi dolgozók esetében. Sokszor az adatgyűjtés is nehéz a zártkerti, külterületi ingatlanoknál.

Az ügyszám jelentős: **kiadására 2022. évben 188 esetben került sor,** melyet - lehetőség szerint - megelőzött helyszíni szemle és felmérés.

1. **Hátralékok csökkentésére tett intézkedések**

A várost erősen súlytó koronavírus járvány miatti gazdasági visszaesés miatt továbbra is igyekszünk méltányosan kezeltük az adózók fizetési problémáit. Azonban 2022. november hónapban a kintlévőségek csökkentése érdekében 343 db építményadó, illetve 289 db iparűzési adószámla értesítőt küldtünk ki, melynek eredményeképpen soron kívül 34.000.000,-Ft folyt be az önkormányzat adószámlájára.

|  |  |  |  |
| --- | --- | --- | --- |
| **adónem** | **esedékes hátralék** | | |
|  | **2020.12.31** | **2021.12.31** | **2022.12.31.** |
| építményadó | 23 924 160 | 16 998 417 | 32 531 275 |
| idegenforgalmi adó | 792 212 | 3 716 468 | 5 161 753 |
| iparűzési adó | 24 478 439 | 12 122 272 | 17 589 352 |
| gépjárműadó | 2 682 873 | 850 399 | 603 952 |
| késedelmi pótlék | 4 233 297 | 4 033 064 | 9 869 623 |
| bírság és végrehajtási költség | 1 111 933 | 806 158 | 639 485 |
| **összesen:** | **57 222 914** | **38 526 778** | **66 395 440** |

A 2022. évben az összes hátralék 2021. évhez képest 15 532 858,- Ft-tal nőtt, melyet a nagymértékű építményadó ellenőrzésből fakadó megemelkedett, akár több évre visszamenőleg kivetett építményadó okozott.

* 1. **Fizetési könnyítéses eljárások**

Az elmúlt évben 6 magánszemély és 2 gazdasági társaság kért fizetési halasztást, illetve fizetési könnyítést. Adóhatóság 5 esetben engedélyezte az adó részletekben való megfizetését. A többi kérelem elutasításra került, illetve az eljárást az adóhatóság megszüntette, mivel a törvényi feltételeknek nem felelt meg.

* 1. **Ellenőrzési tevékenység helyi adók vonatkozásában**

Az adóigazgatási fontos területe az adóellenőrzés.

**6.1. Építményadó ellenőrzés**

2022. évben az önkormányzati adóhatóság részéről célvizsgálatot kezdtünk az építményadó bevallási kötelezettség ellenőrzésére. Az adózásból kimaradt ingatlanok és adózók felderítése kiemelt feladatként zajlik az ingatlanügyi hatóság által biztosított nyilvántartás kivonatos formája a Földkönyv, (txt fájl) illetve a TAKARNET rendszer által. A minden évben ingyenesen rendelkezésünkre bocsájtott Földkönyvi adatok összevetése az adóhatóság nyilvántartásával munkánk preferált részét képezi. Ezáltal több nem adóztatott építmény került felderítésre, több esetben 5 évre visszamenőleg kellett megállapítani az eddig be nem vallott adót.

**2022. évben 724 esetben bocsátottunk ki felhívást az adóalanyok részére**. A felhívásokra 639 bevallás érkezett be, az elkészült határozatok közül 270 db adómentességről szóló határozat került kibocsátásra. A kibocsátott felhívások következtében benyújtott adatbejelentések alapján **adókötelezettséget 369 esetben írtunk elő összesen 33 456 764 Ft. értékben.**

Az esetek túlnyomó többségében (90% felett) a felhívásban megjelölt határidőben teljesítették bevallási kötelezettségüket az adózók. A fennmaradó esetekben az ismételt felhívás eredményre vezetett.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A helyszíni szemléről jegyzőkönyv készül, melynek hitelesített példányát adózó a kivető határozattal együtt megkapja. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

Főként az NTAK részére is lejelentett hatósági ellenőrzések helyszínein végeztünk adóellenőrzéseket. A szállásadók által használt internetes hirdetési felületeket is figyeltük.

Az idegenforgalmi adóellenőrzéshez 1 fő főállású adóellenőr foglalkoztatására került sor, aki a hatósági osztály köztisztviselőivel együtt végezte az ellenőrzési feladatokat.

A 2022. júniustól novemberig tartó időszakban 309 db adóellenőrzést folytattunk le. Az helyszíni ellenőrzések során komolyabb jogsértés nem kerül feltárásra, néhány esetben nem vezették a papír alapú vendégkönyvet, az elektronikus nyilvántartásban azonban szerepeltek az adatok, melyeket pótoltak, így eljárásra nem került sor.

Az idegenforgalmi adó nyilvántartó könyvek záradékolásakor 2022. évben is felhívtuk az adózók figyelmét az esetleges adóegyenleg eltérésekre, hiányosságok pótlására, illetve szükség esetén önellenőrzésre, továbbá vizsgáltuk az építményadóbevallás meglétét is. A szállásadók nyilvántartása a kialakult gyakorlatnak megfelelően alkalmanként összevetésre került az idegenforgalmi adóbevallásokkal és a szálláshely portálok vendégvéleményeivel.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen 2022. évben fellebbezést nem nyújtottak be.

Egy fellebbezés érkezett adó- és értékbizonyítvánnyal szemben, mely fellebbezési eljárás az illeték meg nem fizetése miatt került megszüntetésre.

1. **Ellenőrzések külső szervek részéről**

A felügyeleti szervek részéről 2022. évben nem került ellenőrzés lefolytatásra.

1. **Aktualitás**

Jegyzői összefoglaló:

Az adóbevételek kiemelt szerepe az önkormányzati saját bevételek között indokolja, hogy a jövőben újra értékeljük és megerősítsük az adóigazgatási területet. A létszám bővítése nem indokolt. Viszont intézkedések megtétele az adózói fegyelemre, a bevallások pontos teljesítésére, az adók határidőre történő megfizetésére szükséges lesz.

2023. évben folytatni fogjuk az építményadó kötelezettség felülvizsgálatát, cél a város összes adóköteles ingatlanának felülvizsgálata. Ezért itt nagyobb létszám fog részt venni a feladat teljesítésében.

Az idegenforgalmi adó nyilvántartó könyvek 2023. évi megszűnése miatt a Nemzeti Turisztikai Adatszolgáltató Központ (NTAK) lehetőségeit felhasználva új idegenforgalmi adóellenőrzési módszert kell kidolgoznunk, tekintettel arra, hogy létszámgazdálkodási okból, idén már nem foglalkoztatunk adóellenőröket e feladatra.

Az adózónak ugyan kötelessége utána járni és megismerni a reá vonatkozó adóelőírásokat, de helyi sajtóban felhívásokat fogunk közzétenni a helyi adókkal kapcsolatos kötelezettségekről, segítve azok önkéntes érvényesülését.

Az adótartozások vonatkozásában 2023. évben, saját erőforrásokkal, indokolt esetben (tartozás nagysága és fennállásnak időtartama mérlegelése alapján) pedig a Nemzeti Adóhatóság vagy bírósági végrehajtó bevonásával fognak intézkedések történni.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a jegyző, mint önkormányzati adóhatóság 2022. évi adóigazgatási tevékenységről szóló beszámolóját megtárgyalta és elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető |  |  |
| Pángerné Toplak Éva | idegenforgalmi adóügyintéző |  |  |
| Németh Hajnalka | iparűzési adó ügyintéző |  |  |
| Strausz Nikolett | hatósági ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |